Huishulp begin besigheid om kinders universiteit toe te stuurGrace Msyali met die eiers wat sy aflewer vir haar besigheid. Foto: Verskaf Waar daar ŉ wil is, is daar ŉ weg, lui die Afrikaanse spreekwoord. Grace Msyali is ŉ sprekende voorbeeld hiervan na dié huishulp ŉ onderneming op die been gebring het om haar drie kinders skool toe en uiteindelik ook universiteit toe te stuur. Msyali werk haar lewe lank as huishulp in Kaapstad. Ná sy haar eersteling in 2008 gehad het, het sy besef sy moet ŉ ander inkomste kry om te verseker haar kinders ontvang die beste geleerdheid. “Ek het besef as ek die kinders in die lewe kon bring, kan ek vir hulle sorg ook. God het die kinders vir my as geskenk gegee en verwag van my om na hulle om te sien,” vertel sy. Sy het die onderneming Amazing Grace Gourmet op die been gebring, wat eiers vir kliënte aflewer in Kaapstad. Die idee agter dié naam dra ŉ diep betekenis. “Grace verwys natuurlik na my naam, maar ook na die genade van die Here. Ek het ook die naam gekies omdat ek nie altyd wil eiers aflewer nie, maar die onderneming wil uitbrei na iets wat volhoubaar is vir my kinders.” Grace is steeds ŉ huishulp omdat die onderneming nog nie genoeg uitgebrei het sodat sy voltyds in die onderneming kan werk nie. “Daar is baie ruimte vir verbetering, maar mense ondersteun my geweldig baie.” Sy beplan om die onderneming uit te brei wanneer sy voltyds daarby betrokke kan wees. “Ek het besef as ek nie nou begin om te beplan vir my kinders se toekoms nie, daar nie ŉ toekoms gaan wees nie. Wanneer die tyd reg is, sal die besigheid ook groei.” Haar jongste kind, wat vanjaar sewe jaar oud is sal die geleentheid hê om skool te gaan as gevolg van sy ma se inisiatief. “God het die kinders vir my gegee. Ek wil my deel doen en ook vir hulle kan sorg.” Grace lewer tans af in en rondom Kaapstad. Bel haar by 076 477 9311 of besoek haar Facebook-blad Amazing Grace Gourmet of webwerf.